
[bookmark: _GoBack]Stručná informácia o Dohode o vládnom obstarávaní v rámci Svetovej obchodnej organizácie.

Dohoda o vládnom obstarávaní (Government Procurement Agreement, ďalej len „GPA“) je jednou zo skupiny viacstranných dohôd, ktoré sú uvedené v prílohe č. 4 k Dohode o založení Svetovej obchodnej organizácie[footnoteRef:1] (World Trade Organization, ďalej len „WTO“) so sídlom v Ženeve. Na rozdiel od základných zmluvných dokumentov v rámci WTO, ktoré majú mnohostranný (multilaterálny) charakter a platia automaticky pre všetky členské štáty WTO, GPA je viacstrannou (plurilaterálnou) dohodou, ktorá je záväzná len pre tie členské štáty WTO, ktoré k nej pristúpili[footnoteRef:2]. Jedným zo signatárov GPA sú aj Európske spoločenstvá (ES) a Slovenská republika sprostredkovane pristúpila ku GPA dňom vstupu do EÚ. GPA je integrálnou súčasťou súboru legislatívy ES - tzv. „acquis communautaire“, ktorý boli pristupujúce štáty povinné implementovať do príslušnej vnútroštátnej legislatívy. Ustanovenia GPA boli implementované do práva ES prostredníctvom novelizácie relevantných smerníc v rokoch 1997 a 1998, ako aj do „nových“ európskych smerníc verejného obstarávania; tieto smernice sú transponované do aktuálnej slovenskej legislatívy verejného obstarávania, t. j. do zákona č. 25/2006 Z. z. o verejnom obstarávaní a o zmene a doplnení niektorých zákonov (ďalej len „zákon č. 25/2006 Z. z.“). [1:   Dohoda WTO bola zverejnená v čiastke 65 Zbierky zákonov pod č. 152/2000 Z. z., neobsahuje však text GPA, ako bude zdôvodnené ďalej.]  [2:   Európske spoločenstvá (vrátane 25 členských štátov), Kanada, Hong Kong, Island, Izrael, Japonsko, J. Kórea, Lichtenštajnsko, Holandsko - vo vzťahu na zámorské teritórium Aruba, Nórsko, Singapúr, Švajčiarsko, USA.] 


Základný text GPA (27 strán)[footnoteRef:3] obsahuje v porovnaní so smernicami EÚ (a teda aj so slovenskou legislatívou verejného obstarávania) isté rozdiely, vrátane základných pojmov a definície obstarávacích postupov. Informatívny preklad GPA je možné nájsť na internetovej stránke úradu. Najdôležitejšie rozdiely, ktoré budú stručne vysvetlené nižšie, vyplývajú predovšetkým z rozdielov medzi hlavnými cieľmi smerníc verejného obstarávania a GPA, ako aj z rozsahu pôsobnosti týchto dokumentov. Dôležitým a rozhodujúcim momentom pre praktickú aplikáciu ustanovení GPA by mala byť tá skutočnosť, že na území Slovenskej republiky platí vnútroštátna legislatíva verejného obstarávania[footnoteRef:4]; právny výklad ES vo vzťahu na GPA vylučuje bezprostrednú platnosť ustanovení GPA v členských štátoch EÚ (to znamená, že GPA na území členských štátov EÚ priamo nezakladá práva a povinnosti pre jednotlivé subjekty a platí sprostredkovane, prostredníctvom smerníc a vnútroštátnej legislatívy). Dosiahnutie zhody vnútroštátnej legislatívy pristupujúceho štátu s ustanoveniami GPA sa síce posudzuje pred jeho pristúpením, to však nevylučuje možné problémy vo vzťahoch medzi obstarávateľmi z členských štátov EÚ a uchádzačmi z nečlenského štátu, ktorý je signatárom GPA, predovšetkým pri vzniku prípadných sporov.  [3:   Pozri na www.wto.org/english/docs_e/legal_e/gpr-94_01_e.htm ]  [4:   V praxi však môžu vzniknúť isté otázky vo vzťahu na čl. 7 Ústavy SR.] 


Hlavné rozdiely medzi legislatívou a praxou vládneho obstarávania na základe GPA a verejného obstarávania na základe smerníc verejného obstarávania EÚ:

1) Hlavným cieľom smerníc je vytvorenie rámca vo verejnom obstarávaní na uplatňovanie zásady voľného pohybu tovarov, na realizáciu slobody podnikania (práva „usadiť sa“), na slobodné poskytovanie služieb a uskutočňovanie stavebných prác, čo okrem zrušenia obmedzení v rámci EÚ vyžadovalo aj určitú koordináciu postupov verejného obstarávania. Cieľom GPA nie je zjednotenie postupov verejného obstarávania, ani ich koordinácia. Predovšetkým ide o reguláciu určitých prvkov obstarávacieho postupu, a to z hľadiska transparentnosti, nediskrimnácie a prístupu na trh pre zahraničných dodávateľov[footnoteRef:5] zo signatárskych štátov GPA, a to na zásade vzájomnej výhodnosti[footnoteRef:6].  [5:   GPA nerozlišuje pojmy „uchádzač“ a „záujemca“, týchto označuje jednotným pojmom „dodávateľ“ – „supplier“.]  [6:   Obchodno-politické aspekty sú jedným z nosných prvkov dohody GPA, ktorá sa zakladá na princípe národného zaobchádzania a vzájomnej výhodnosti pre signatárov GPA (nie však už na princípoch doložky najvyšších výhod); GPA naviac umožňuje určité, presne definované a spravidla časovo limitované zvýhodnenia pre hospodársky menej rozvinuté krajiny – signatárov GPA. Gestorom GPA je Ministerstvo hospodárstva SR.] 

Týka sa to predovšetkým ustanovení o zverejňovaní informácií o verejnom ( v tomto prípade „vládnom“) obstarávaní a o jeho výsledkoch, definície obstarávacích postupov, stanovenia predmetu obstarávania (správne používanie technických špecifikácií, ktoré voči zahraničným podnikateľom nesmú mať obmedzujúci – diskriminačný efekt), ako aj kritérií na vyhodnotenie ponúk. 

2) GPA (preambula a 24 článkov) neobsahuje definíciu obstarávateľa, a na rozdiel od iných dohôd v rámci WTO vo svojom hlavnom texte neobsahuje ani rozsah osobnej a vecnej pôsobnosti dohody; tento je definovaný v štyroch dodatkoch (Appendix) a v prílohách (Annex).

Dodatok I[footnoteRef:7] má 5 príloh: [7:   Pozn.: Uvedené internetové adresy sú priamymi odkazmi na osobnú a vecnú pôsobnosť GPA za Európske spoločenstvá, vrátane nových členov. Prílohy 1 až 5 za ostatných signatárov GPA je možné nalistovať na adrese WTO: www.wto.org v sekcii Government Procurement.] 

V prílohe 1 sú uvedené orgány ústrednej správy („central government entities“)[footnoteRef:8], [8:   www.wto.org/english/tratop_e/gproc_e/apend_e.htm#ec ] 

v prílohe 2 orgány miestnej a regionálnej správy („subcentral government entities“)[footnoteRef:9], ako aj subjekty spravované právom verejným, [9:   www.wto.org/english/tratop_e/gproc_e/apiieng.doc ] 

v prílohe 3 iné subjekty, ktoré obstarávajú podľa GPA (napr. tzv. verejné prirodzené monopoly)[footnoteRef:10] [footnoteRef:11].  [10:   „Public utilities“. Tento pojem nie je v GPA jednoznačne definovaný. Dôležitý rozdiel medzi GPA a smernicami (a teda aj vnútroštátnou legislatívou) spočíva v tom, že tzv. „prirodzený monopol“ (obstarávatelia vo vybraných odvetviach podľa § 8 zákona č. 25/2006 Z. z.) zostáva obstarávateľom podľa zákona aj po zmene vlastníckych práv a po ukončení podriadenosti štátu (napr. po privatizácii), súkromný „prirodzený monopol“ však prestáva byť obstarávateľom podľa GPA. Formálne je táto jeho povinnosť ukončená vyškrtnutím z prílohy 3, je to však možné až po negociáciách s ostatnými signatármi GPA a tento postup je spravidla spojený so žiadosťami ostatných signatárov o kompenzácie (otvorenie prístupu do iného segmentu trhu vládneho obstarávania). Negociácie tohto druhu prebiehajú najskôr na neformálnej dvojstrannej a viacstrannej báze na pôde Výboru pre vládne obstarávanie (WTO, Ženeva) a následne sú formalizované a schválené na riadnom zasadnutí uvedeného výboru.]  [11:   www.wto.org/english/tratop_e/gproc_e/apiiieng.doc ] 

Zoznamy sú vedené v členení za každý signatársky štát (v prípade ES s ďalším vnútorným členením podľa jednotlivých členských štátov) a mali by byť zostavené formou taxatívneho výpočtu subjektov[footnoteRef:12].  [12:   Prax je však iná, zoznamy sú sčasti zostavované pomocou odkazov na vnútroštátnu legislatívu (resp. legislatívu ES), čo znižuje ich transparentnosť a je zdrojom problémov a kritiky. ] 

Prílohy 1 až 5 stanovujú vecnú pôsobnosť GPA vo vzťahu na jednotlivých signatárov.
V prílohe 4 sú vymenované služby spadajúce pod režim GPA[footnoteRef:13], a to buď pozitívnym spôsobom (pod GPA spadajú všetky menovite uvedené služby) alebo negatívnym spôsobom (pod režim GPA spadajú všetky služby, ktoré nie sú uvedené v zozname), [13:   www.wto.org/english/tratop_e/gproc_e/apiveng.doc ] 

v prílohe 5 sú uvedené stavebné práce spadajúce pod režim GPA (práce sú, na rozdiel od smerníc EÚ, považované za druh služieb – „construction services“). 

Do pôsobnosti GPA spadajú všetky tovary s výnimkou prípadov, ak obstarávateľom je ministerstvo obrany; v takom prípade do pôsobnosti GPA spadajú len tovary uvedené v špeciálnych zoznamoch priložených ku GPA.

Dodatok II ku GPA obsahuje zoznam publikačných orgánov, v ktorých sú povinne uverejňované oznámenia o vyhlásenom vládnom obstarávaní a o výsledku obstarávania (pre SR je to Úradný vestník EÚ a Vestník verejného obstarávania). V Dodatku III sú uvedené publikačné orgány, v ktorých sú každoročne uverejňované zoznamy kvalifikovaných dodávateľov na účely užšej súťaže v ponímaní GPA – čl. IX ods. 9 („výberové postupy“), a v Dodatku IV je uvedený zoznam publikácií, ktoré strany – signatári GPA používajú na uverejňovanie zákonov, predpisov, rozhodnutí súdov, administratívnych opatrení so všeobecnou platnosťou, týkajúcich sa obstarávania (za SR sa uvádza Zbierka zákonov).

Súhrn: GPA sa vzťahuje na dané obstarávanie v prípade, ak:
· daný obstarávateľský subjekt sa nachádza v príslušnom zozname v prílohách 1 až 3 daného signatárskeho štátu, 
· hodnota zákazky nie je nižšia ako limity platné pre daného signatára GPA,
· predmetom zákazky je tovar alebo služba (vrátane stavebných prác), ktorá je uvedená v prílohe 4 alebo 5,
· zákazka nie je vyňatá z pôsobnosti GPA na základe čl. XXIII (záujmy obrany a bezpečnosti, ale aj záujmy ochrany verejnej morálky, poriadku a bezpečnosti, života a zdravia ľudí, zvierat a rastlín alebo duševného vlastníctva, ako aj zákazky týkajúce sa tovarov alebo služieb poskytovaných hendikepovanými osobami, dobročinnými organizáciami alebo ak sú tieto výsledkom práce väzňov),
· prístup na trh vládneho obstarávania nie je obmedzený pre dodávateľov z určitého signatárskeho štátu na základe tzv. generálnej nóty („general note“), ktorá je taktiež súčasťou príloh za každého jednotlivého signatára GPA.

Z informácií uvedených vyššie vyplýva, že výška limitov, rozsah osobnej a vecnej pôsobnosti GPA, t. j. povolený rozsah prístupu na trh vládneho obstarávania, je vo vzťahu k jednotlivým signatárom odlišný. Dodávatelia z nečlenských štátov EÚ - signatárov GPA, ktorí majú záujem o účasť na obstarávaní vyhlásenom v SR, hľadajú relevantný rozsah pôsobnosti GPA v prílohách 1 až 5 Európskych spoločenstiev, naproti tomu dodávateľ zo SR, ktorý má záujem o účasť na konkrétnom obstarávaní vyhlásenom obstarávateľom v nečlenskom štáte EÚ - signatárovi GPA, hľadá relevantné informácie v príslušných zoznamoch obsiahnutých v prílohách daného signatára (vrátane prípadných generálnych nót). Vzťahy vo verejnom obstarávaní medzi obstarávateľmi z EÚ a uchádzačmi, resp. záujemcami so sídlom v EÚ, sa naproti tomu riadia zásadami voľného pohybu tovarov a služieb, ktoré sa uplatňujú na spoločnom trhu ES[footnoteRef:14].  [14:   Problematika obchodnej politiky spadá medzi kompetencie Ministerstva hospodárstva SR. ] 



3) Čl. III GPA stanovuje povinnosť pre každého signatára, aby vylúčil vznik situácie, v ktorej by obstarávatelia zaobchádzali s dodávateľmi, ktorí založili svoje podnikateľské subjekty (pobočky) v danom signatárskom štáte takým spôsobom, ktorý je menej výhodný, ako vo vzťahu voči iným zahraničným dodávateľom, ktorí si taktiež v danej signatárskej krajine založili svoje pobočky, a to vzhľadom na vlastnícke vzťahy, resp. na stupeň podriadenosti voči zahraničnému subjektu. Zakázaná je taktiež diskriminácia dodávateľov, ktorí si založili svoje pobočky v signatárskej krajine, vo vzťahu na pôvod ponúkaného tovaru alebo služieb, ktoré majú byť poskytnuté, avšak pod podmienkou, že krajinou pôvodu je signatársky štát GPA, v súlade s ustanoveniami čl. IV GPA o stanovení pôvodu tovarov a služieb. Tento zákaz sa nevzťahuje na platby cla a iné poplatky súvisiace s dovozom, na metódy výpočtu týchto poplatkov, na iné predpisy a formality týkajúce sa dovozu, ani na opatrenia týkajúce sa aktivít na trhu služieb, ako sú zákony, predpisy, postupy alebo praktiky verejného obstarávania, ktoré nie sú predmetom úpravy v GPA (Čl. III ods. 3). V praxi to znamená, že dodávatelia zo signatárskych krajín GPA, ktorí chcú uspieť v inej signatárskej krajine, musia predložiť takú ponuku, ktorá bude výhodnejšou aj po pripočítaní všetkých colných a dovozných poplatkov v porovnaní s ponukou domáceho podnikateľa[footnoteRef:15].  [15:   Problematika Všeobecnej dohody o obchode so službami („GATS“ - táto dohoda je súčasťou Dohody WTO) a jej vzťahu ku GPA spadá do kompetencie Ministerstva hospodárstva SR, problematika ciel a dovozných poplatkov je v gescii Ministerstva financií SR, resp. colnej správy.] 



4) Obstarávateľ nesmie v súvislosti so zvažovaným obstarávaním spadajúcim pod režim GPA požadovať uzatvorenie kompenzačných dohôd (tzv. offsetov)14. Použitie offsetov je podľa GPA prípustné len v obmedzenom rozsahu a výlučne pre rozvojové krajiny, aj to len v etape kvalifikácie dodávateľov, offsety však nemôžu byť použité ako kritérium na vyhodnotenie ponúk. 

5) Pravidlá pre stanovenie technických špecifikácií sú v GPA aj v smerniciach EÚ definované podobným spôsobom. Isté pochybnosti môžu spôsobiť odkazy na normy vypracované Európskym výborom pre normalizáciu (CEN) a Európskym výborom pre elektrotechnickú normalizáciu (CENELEC), a to z hľadiska ich uznania za „medzinárodné normy“ z pohľadu GPA. Nové smernice verejného obstarávania, ktoré boli zverejnené dňa 30. 4. 2004[footnoteRef:16], prinášajú určité zmiernenie požiadaviek na doteraz takmer absolútnu prednosť európskych noriem pred ostatnými medzinárodnými normami. V čl. VI ods. 4 GPA je rigorózne formulovaný zákaz účasti tých expertov na príprave technických špecifikácií, ktorí by mohli byť zainteresovaní na danom obstarávaní, pretože by to mohlo mať negatívny dopad na dodržanie zásad čestnej hospodárskej súťaže.  [16:   Smernice Európskeho parlamentu a Rady č. 2004/17/ES a 2004/18/ES Úradný vestník EÚ – L 134. Stanovená implementačná lehota pre transpozíciu predmetných smerníc do vnútroštátnej legislatívy členských štátov EÚ uplynula dňa 31. 1. 2006. ] 


6) Oznámenia vo verejnom obstarávaní, používané podľa smerníc a slovenskej legislatívy pre nadlimitné obstarávanie, sú napriek istým rozdielom (predovšetkým v názvoch) obsahovo a významovo prakticky podobné. Obstarávateľ uverejnením oznámení v Úradnom vestníku EÚ – Dodatok „S“[footnoteRef:17] fakticky splní svoju povinnosť aj vo vzťahu na GPA. Je vhodné pripomenúť, že oznámenia o kvalifikačnom systéme podľa GPA („notice regarding a qualification system“) sú podľa tejto dohody použiteľné pre uverejňovanie stálych zoznamov kvalifikovaných dodávateľov v súvislosti s postupom užšej súťaže („výberovým postupom“) podľa GPA, a to bez obmedzenia na druh obstarávateľa (verejný obstarávateľ, či obstarávateľ). Podľa platných predpisov EÚ je použitie kvalifikačného systému vyhradené pre obstarávateľov vo vybraných odvetviach.  [17:   Existuje len v elektronickej verzii na adrese http://ted.publications.eu.int .] 

Rozdiely v lehotách sú spôsobené predovšetkým skutočnosťou, že ich plynutie sa v rámci GPA počíta odo dňa uverejnenia oznámenia v príslušnom periodiku, naproti tomu podľa smerníc a vnútroštátnej legislatívy odo dňa odoslania oznámenia na uverejnenie v Úradnom vestníku EÚ, ktorý má dvanásťdňovú lehotu na uverejnenie oznámenia. Uverejnenie väčšieho rozsahu informácií o predmetnej zákazke výlučne vo vnútroštátnych periodikách je považované za vážne zvýhodnenie domácich dodávateľov voči zahraničným. 


7) Dokumentácia. Ak obstarávateľ povolil predloženie ponuky, resp. iných dokumentov v predmetnom obstarávaní vo viacerých jazykoch, potom najmenej jeden z jazykov musí byť úradným jazykom WTO (anglický, francúzsky a španielsky jazyk). 


8) Kvalifikácia dodávateľov (Čl. VIII). Požiadavky sú menej rigorózne v porovnaní s ustanoveniami smerníc a vnútroštátnej legislatívy. Nie sú taxatívne vymenované spôsoby preukazovania spôsobilosti dodávateľa, ani dokumenty predkladané na tieto účely. Dôraz sa kladie na zhodnotenie činnosti daného dodávateľa na domácom trhu a v medzinárodnom meradle. Hlavnými dôvodmi pre vylúčenie dodávateľa je jeho úpadok alebo predloženie nepravdivých, či sfalšovaných údajov. Postup obstarávateľa pri vylúčení daného dodávateľa musí byť v súlade s vnútroštátnou legislatívou (zásada národného zaobchádzania) a nesmie mať diskriminačný charakter. Obstarávateľ je povinný oboznámiť všetky subjekty uchádzajúce sa o zápis do svojich kvalifikačných zoznamov o všetkých svojich rozhodnutiach týkajúcich sa kvalifikácie. Subjekty, ktoré sú už v zozname zapísané, musia byť informované o ukončení platnosti predmetného kvalifikačného zoznamu, ako aj o svojom prípadnom vyškrtnutí z predmetného zoznamu[footnoteRef:18].  [18:   V súvislosti so zoznamom kvalifikovaných dodávateľov viď bod 6) – vyššie.] 



9) Vyhodnotenie ponúk a kritériá na ich vyhodnotenie. Úprava týkajúca sa ponúk s neobvykle nízkou cenou je veľmi podobná, smernice EÚ a vnútroštátna legislatíva však podrobnejšie upresňujú, čoho sa vysvetlenie neobvykle nízkej ceny má týkať (§ 42 ods. 3 a nasl. zákona č. 25/2006 Z. z.). GPA je veľmi stručná pri definícii prípustných kritérií na vyhodnotenie ponúk (podľa čl. XIII ods. 4 písm. c) stanovuje len podmienku, že „zákazka musí byť zadaná v súlade s kritériami a podstatnými požiadavkami, ktoré sú vyšpecifikované v súťažných podkladoch“), prísnejšia je však vo vzťahu na podmienky pre zrušenie vyhláseného obstarávania – zrušenie[footnoteRef:19] je v zásade prípustné len s ohľadom na verejný záujem (Čl. XIII ods. 4 písm. b) – porov. s § 46 zákona č. 25/2006 Z. z.).  [19:   Doslovne „rozhodnutie o tom, že zmluva nebude zadaná“.] 



10) Pozorovatelia. Štatút pozorovateľa pre zástupcov členských štátov WTO, ktoré nie sú signatármi GPA, neznamená len možnosť zúčastňovať sa na zasadnutiach Výboru GPA, ale aj na konkrétnych zákazkách, a to po splnení podmienok, ktoré sú uvedené v čl. XVII GPA. 


11) Obstarávacie postupy sú v GPA upravené len ako súbor minimálnych požiadaviek (Čl. VIII, IX, XIV, XV), pričom dôraz sa kladie na dodržanie zásad nediskriminácie a rovnakého zaobchádzania. GPA pozná tri skupiny postupov: otvorené postupy („open tendering procedures“)[footnoteRef:20], výberové postupy („selective tendering procedures“)[footnoteRef:21] a obmedzené postupy („limited tendering procedures“)[footnoteRef:22]. Bližší popis uvedených postupov, resp. rozdielov v porovnaní so smernicami ES, by bolo nad rámec tohto materiálu. Je však vhodné upozorniť aspoň na jeden zásadný rozdiel: rokovania – „negotiations“ (Čl. XIV) nie sú, na rozdiel od smerníc, samostatným obstarávacím postupom. Rokovania môžu byť za stanovených podmienok súčasťou otvorených a užších postupov, na rozdiel od smerníc EÚ a zákona č. 25/2006 Z. z., ktoré nepripúšťajú rokovanie vo verejnej a v užšej súťaži.  [20:   V podstate ide o verejnú súťaž.]  [21:   V podstate ide o užšiu súťaž.]  [22:   Ide v podstate o priame zadanie, použiteľné len pri splnení presne špecifikovaných podmienok (Čl. XV).] 



12) Opravné prostriedky (Čl. XX až XXII) sa vzťahujú výlučne na vládne zákazky spadajúce pod režim GPA a môžu si ich uplatniť len subjekty zo signatárskych krajín[footnoteRef:23]. Je možné ich rozdeliť na dve skupiny: konzultácie („consultations“), ktoré poškodený dodávateľ vykoná bezprostredne s obstarávateľom podľa Čl. XX ods. 1 alebo odporovacie konanie („challenge procedure“, „Widerspruchsverfahren“) podľa Čl. XX ods. 2, v ktorom sa (domnelo) poškodený dodávateľ so svojím protestom, sťažnosťou, či žalobou obráti na príslušný orgán, ktorým sa rozumie súd alebo iný nezávislý a nestranný orgán, ktorý nie je zainteresovaný na výsledku obstarávania. Pokiaľ tento orgán nie je súdom, jeho rozhodnutia musia byť súdne preskúmateľné. Poškodený dodávateľ môže priamo zvoliť postup podľa ods. 2 bez predchádzajúcej konzultácie podľa ods. 1. Lehota, v ktorej poškodený dodávateľ môže uplatniť svoj protest, sťažnosť či žalobu, nesmie byť kratšia ako 10 dní odo dňa, kedy sa dozvedel, resp. mohol dozvedieť o podstate svojho podania.  [23:   Aj v tejto veci sú však možné určité obmedzenia - vo forme generálnej nóty, predovšetkým ak je porušená zásada vzájomnosti.] 

Na rozdiel od Čl. XX, ktorý rieši odvolacie postupy prináležiace dodávateľom, Čl. XXII upravuje postupy „diplomatického charakteru“, ktoré sa týkajú urovnávania sporov medzi členskými štátmi WTO[footnoteRef:24] na Orgáne pre urovnávanie sporov („Dispute Settlement Body“ – „DSB“). Tento orgán bol ustanovený súčasne so založením WTO. Dohovor o pravidlách a postupoch pri urovnávaní sporov („DSU“) sa vzťahuje na všetky dohody v rámci WTO, vrátane GPA, ktorá je však dohodou plurilaterálnou a fakultatívnou; ustanovenia DSU sa vzťahujú na spory v rámci GPA len vtedy, ak Čl. XXII GPA nestanoví inak. Podľa pravidiel DSU sú na medzištátnej úrovni riešené jednak spory, ktoré vznikli v súvislosti s porušením ustanovení GPA, ako aj vecné spory, pri ktorých nedošlo k porušeniu GPA. Na podnet poškodenej strany DSB zostaví porotu, resp. odvolací orgán, ktoré sú oprávnené vydávať doporučenia, resp. rozhodnutia. Vo veciach vládneho obstarávania môžu byť členmi tohto orgánu len odborníci z oblasti verejného obstarávania a súčasne to môžu byť výlučne zástupcovia signatárskych štátov GPA.  [24:   Pozri Prílohu 2 k Dohode WTO: Dohovor o pravidlách a postupoch pri urovnávaní sporov (Zbierka zákonov č. 152/2000, strana 1946). ] 



Spracované podľa dokumentov WTO a z internetových zdrojov, máj 2004/máj 2006.


Oddelenie európskych záležitostí a medzinárodnej spolupráce
Úrad pre verejné obstarávanie
